Dragnea, mesaj cu subînțeles pentru Tăriceanu: Este deschisă posibilitatea unui candidat unic PSD-ALDE la prezidențiale

Președintele PSD, Liviu Dragnea, i-a transmis duminică seara, într-o emisiune la România TV, un mesaj cu subînțeles lui Călin Popescu Tăriceanu, spunând că este deschis să accepte ideea unui candidat unic PSD-ALDE la alegerile prezindețiale de anul viitor.

”Candidatul poate să fie de la PSD, poate să fie de la ALDE, pentru că miza cea mai mare e să câştigăm alegerile, ca să ducem mai departe acest program de guvernare şi această creştere economică cum România nu a mai avut”, a susținut Liviu Dragnea.

El a spus că în perioada următoare va fi făcută o analiză pentru a vedea care este varianta cu cele mai mari șanse de reușită.

„Candidatul la alegerile prezidenţiale va fi desemnat după o analiză foarte serioasă, nu pe orgolii, ci pe raţiune. Este deschisă posibilitatea de candidat unic şi o să o pitrocim foarte bine, o să o gândim foarte bine, să vedem care e varianta cu cele mai mari şanse de reuşită. Am vorbit cu domnul Tăriceanu şi am convenit că orice variantă este deschisă, însă o s-o gândim foarte bine. O să vorbim cu toţi colegii noştri şi să vedem care este varianta cu cele mai mari şanse de reuşită. Va fi o analiză nu bazată pe orgolii şi mândrii găunoase”, a mai spus liderul PSD.

Afirmațiile lui Liviu Dragnea reprezintă o răsucire la 180 de grade față de primăvara acestui an, când a spus că PSD va avea propriul candidat la alegerile prezidențiale din 2019.

Relațiile dintre Liviu Dragnea și Călin Popescu Tăriceanu au trecut prin mai multe faze de răcire în lunile trecute, datorită ambițiilor prezidențiale afișate deschis de liderul ALDE.

Un sondaj realizat în perioada 1-19 martie la comanda ALDE anunța că numărul doljenilor care vor candidați separați este aproape egal cu al celor care vor candidat comun PSD-ALDE. În situația unui candidat comun, mai arăta sondajul, 48% îl vor pe Tăriceanu și doar 8% pe Dragnea.

Mesajul transmis de liderul PSD în această seară vine și în contextul opoziției fățișe manifestată de Tăriceanu în ceea ce privește modificarea rapidă, prin ordonanță de urgență, a Codurilor penale, precum și a adoptării unei OUG pentru amnistie și grațiere. Liviu Dragnea a reușit dezincriminarea abuzului în serviciu din Codul penal, infracțiunea pentru care a fost condamnat în primă instanță la 3 ani și jumătate de închisoare cu executare, dar legea nu a intrat în vigoare deoarece a fost atacată la Curtea Constituțională, iar primul termen a fost stabilit după jumătatea lunii septembrie.

Joi, președinta Curții Supreme, Cristina Tarcea, a anunțat măsuri fără precedent, cerându-le judecătorilor să redacteze motivările restante până în septembrie. Solicitarea șefei Înaltei Curți reprezintă o lovitură pentru Liviu Dragnea, întrucât, imediat după ce apare motivarea, se poate stabili termen pentru judecarea apelului. Liderul PSD a fost condamnat pe 21 iunie de completul de 3 judecători al Înaltei Curți la 3 ani și jumătate de închisoare cu executare în dosarul angajărilor fictive de la Protecția copilului Teleorman. Atât Dragnea, cât și procurorii DNA, au făcut apel la completul de 5, a cărui decizie va fi definitivă.